Seuns sterf in busongeluk ná hokkiewedstrydDie wrak van Dale College Boys’ Primary School se skoolbus. (Foto: Oos-Kaapse departement van vervoer/Facebook) Twee laerskoolleerders aan Dale College Boys’ Primary School in Qonce (King William’s Town) is Dinsdagmiddag in ’n busongeluk op die N2 in die Oos-Kaap dood. Die skoolbussie was glo met leerders ná ’n hokkiewedstryd op pad terug skool toe. Altesaam 14 ander is tydens die ongeluk beseer van wie een in ’n ernstige toestand is. Volgens die provinsiale departement van vervoer het die ongeluk net buite Ntabozuko (Berlin) plaasgevind. “Daar word beweer dat die seuns van ŉ hokkiewedstryd by een van die skole in Oos-Londen gereis het toe die bestuurder beheer verloor het oor die skoolbus waarin hulle gery het. Dit het omgeslaan en twee seuns is op slag dood terwyl een ernstige beserings opgedoen het.” Die busbestuurder is een van die beseerdes wat ná die ongeluk na hospitale in Mdantsane en Oos-Londen gehaas is. Dit is die derde tragedie om Dale College Boys’ in die afgelope twee maande te tref. Maroela Media het vroeër berig die Dale College Boys’ High School het onlangs twee van sy eerstespanrugbyspelers aan die dood afgestaan. Liyabona Teyise is in April in die hospitaal dood nadat hy tydens ’n rugbywedstryd weens ’n duikslag ’n kopbeserings opgedoen het. Lisakhanya Lwana se liggaam is kort voor Liyabona se dood langs die R63-pad tussen Qonce en Masingata aangetref. Hy het veelvuldige beserings gehad. Lwana het volgens berigte ’n rygeleentheid gesoek nadat hy saam met vriende gekuier het en hy is nie weer gesien nie. Medelye stroom nou weer in. “Gee jou kind ’n stywe druk vanaand. Ek is absoluut hartgebroke,” het een oudleerder Dinsdagaand ná die ongeluk op sosiale media geskryf. “Ek het sopas die nuus gehoor van ŉ ander tragiese ongeluk waarby Dale College-leerlinge betrokke was. My hart is so stukkend vir hierdie gesinne. Dit is net kinders,” lui nog ’n inskrywing op Twitter. “Woorde is dalk nie voldoende om die hartseer wat ons voel uit te druk nie. Ons harte en gebede gaan uit na julle almal. Mag die Heilige Gees julle vertroos,” lui ’n Facebook-inskrywing van Kingsridge High School for Girls in Qonce.